Diari Oficial de la Generalitat Valenciana


Sumari del DOGV 3346, del 07-10-1998 (1998/8480)

ORDRE de 2 d'octubre de 1998, de la Conselleria de Cultura, Educació i Ciència, per la qual s'estableixen normes en relació a les eleccions a òrgans de representació del personal docent no universitari al servei de la Generalitat Valenciana, que tindran lloc en 1998.
---------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/10/02/(1)/dof/vci/html**

### Dades del document

Número de DOGV
:   3346

Data del DOGV
:   07-10-1998

Secció del DOGV
:   I. DISPOSICIONS GENERALS

Número del document
:   1998/8480


Data del document
:   02-10-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 2 d'octubre de 1998, de la Conselleria de Cultura, Educació i Ciència, per la qual s'estableixen normes en relació a les eleccions a òrgans de representació del personal docent no universitari al servei de la Generalitat Valenciana, que tindran lloc en 1998. [1998/X8480]
  
Convocades eleccions per a la constitució de les juntes de personal docent no universitari en l'àmbit de la Comunitat Valenciana, de conformitat amb allò que disposen la Llei 9/1987, de 12 de juny, modificada per la Llei 18/1994, de 30 de juny, i el Reial Decret 1.846/1994, de 9 de setembre, és necessari regular determinats aspectes en relació al procés electoral, a fi de facilitar-ne el desenvolupament normal.
  
En virtut d'això, i en ús de les atribucions que em confereix la Llei de Govern Valencià,
  
ORDENE
  
Primer
  
1. El director territorial de Cultura i Educació és l'òrgan competent en matèria de personal a què es refereix el Reial Decret 1.846/1994, de 9 de setembre, i exercirà les funcions que li encomana la dita disposició, en l'àmbit de la unitat electoral del personal docent dels centres públics no universitaris del seu respectiu territori.
  
2. El director territorial de Cultura i Educació designarà un coordinador, com a responsable de l'administració educativa davant la mesa electoral coordinadora, a fi que preste la col·laboració que l'esmentada mesa necessite durant el procés electoral. La designació de coordinador recaurà preferentment en el cap de la secció de personal de la direcció territorial.
  
3. En el cas que la mesa electoral coordinadora requerisca l'assistència d'un representant de l'administració, d'acord amb el que preveu l'article 9.3 del Reial Decret 1.846/1994, el director territorial nomenarà com a representant de l'administració el mateix coordinador a què es refereix l'apartat anterior. Igualment designarà un representant suplent, per a substituir el titular en cas d'absència o malaltia.
  
Segon
  
El director territorial de Cultura i Educació adoptarà les mesures oportunes perquè es preste la col·laboració necessària a la mesa coordinadora i a les restants meses electorals, en els termes que estableix el Reial Decret 1.846/1994, a fi d'aconseguir el normal desenvolupament del procés electoral. En especial habilitarà un local, proveït dels mitjans adequats, perquè la mesa coordinadora hi desenvolupe les seues funcions.
  
Tercer
  
1. Les direccions dels centres en què s'instal·len meses electorals prestaran els mitjans necessaris per al seu funcionament.
  
2. Els directors dels centres en què preste servei personal docent autoritzaran durant la campanya electoral, que comprén des del dia de proclamació de candidatures fins a les zero hores del dia anterior a l'assenyalat per a la votació, la celebració de reunions i actes de propaganda electoral al centre, sense que s'altere la prestació normal del servei, conforme al que preveuen els apartats 6 i 7 de l'article 16 del Reial Decret 1.846/1994.
  
3. Els candidats podran assistir a les reunions i actes a què es refereix l'apartat anterior, quan això no afecte el compliment de les seues hores de treball lectives i d'atenció directa d'alumnes. A tal fi, els directors dels centres concediran els permisos que els candidats sol·liciten en els termes expressats.
  
4. Igualment, els directors dels centres permetran la inserció de propaganda electoral al tauler d'anuncis que ha d'existir a disposició dels sindicats, conforme al que estableixen les Instruccions de 2 de desembre de 1993, de la Secretaria General de la Conselleria d'Educació i Ciència, sobre instal·lació de taulers per a anuncis sindicals.
  
Quart
  
1. A l'efecte del que preveu l'article 20 del Reial Decret 1.846/1994, el director del centre en què s'instal·le mesa electoral, o qui haja de substituir-lo reglamentàriament en cas d'absència, vacant o malaltia, actuarà com a representant de l'administració davant de la mesa electoral i firmarà l'acta d'escrutini.
  
2. De la mateixa manera, el coordinador a què es refereix el punt 2 de l'apartat primer d'esta ordre actuarà com a representant de l'administració davant la mesa electoral coordinadora i firmarà l'acta global d'escrutini.
  
Cinqué
  
Atés que la participació dels funcionaris en les eleccions sindicals constitueix un deure de caràcter públic, el director territorial de Cultura i Educació concedirà els permisos retribuïts que seguidament s'indiquen, a l'empara del que estableix l'article 30.2 de la Llei 30/1984, de 2 d'agost:
  
1. Als tres membres que actuen com a components de la mesa electoral coordinadora en la seua condició de titulars o, si no n'hi ha, als suplents, permís de jornada completa des del dia que fixe el subsecretari d'aquest departament, fins al dia en què finalitzen les actuacions de la mesa electoral coordinadora, amb la realització de l'escrutini global i remissió de l'acta en què conste l'escrutini.
  
2. Permís de jornada completa, en els mateixos termes de l'apartat anterior, a un representant que designe cada sindicat promotor de les eleccions (CCOO, FETE-UGT, STEPV-IV, ANPE i CSI-CSIF), per a assistir tècnicament la mesa electoral coordinadora.
  
3. Permís de jornada completa, des del dia de proclamació de les candidatures fins a les zero hores del dia anterior al de la votació, a un candidat per cada candidatura proclamada. El permís es concedirà al candidat designat per qui haja presentat la candidatura proclamada.
  
4. Els components titulars o, si no n'hi ha, els suplents de les meses electorals que efectivament actuen com a membres de les meses, gaudiran de permís la jornada completa del dia de la votació i les cinc primeres hores de la seua jornada de treball del dia immediat posterior. Igualment gaudiran de permís pel temps imprescindible per a complir les altres obligacions que el Reial Decret 1.846/1994 encomana a les meses electorals en els articles 11 i 25.
  
5. Els interventors i apoderats de les candidatures i els representants de l'administració davant de les meses electorals poden gaudir de permís tot el dia de la votació i les cinc primeres hores de la seua jornada de treball del dia immediat posterior.
  
Sisé
  
1. Als centres docents que atenen un sol torn d'alumnes, es declara no lectiva la vesprada del dia de la votació, a fi que els electors puguen disposar del temps de permís necessari per a exercir el seu dret de vot.
  
2. Als centres que atenen més d'un torn d'alumnes, es declara no lectiu un període de tres hores de la jornada corresponent al dia de la votació, amb la mateixa finalitat. El període serà determinat pel director del centre, escoltat el claustre de professors, atenent les necessitats d'organització de les activitats escolars i dins l'horari en què romanga oberta la respectiva mesa electoral. Els directors dels centres comunicaran a la Inspecció Educativa les hores durant les quals se suspendran les activitats lectives.
  
3. No obstant això, el director territorial de Cultura i Educació queda facultat per a ampliar el període no lectiu del dia de la votació en aquells centres docents en què, per la distància respecte a la mesa electoral o per altres circumstàncies especials, s'estime raonablement justificat. Esta facultat podrà exercir-la per pròpia iniciativa o a sol·licitud motivada del director del centre docent. El director territorial comunicarà amb suficient antelació la resolució que adopte al director del centre docent i a la Subsecretaria d'esta Conselleria.
  
Seté
  
Els directors dels centres docents faran públic, amb la deguda antelació, el període de suspensió de les activitats lectives del dia de la votació, per a coneixement general de la comunitat educativa.
  
Vuité
  
Els components de les meses electorals que hagen de desplaçar-se de localitat per a exercir les seues funcions com a membres de les meses, tindran dret a percebre les dietes i despeses de viatge d'acord amb el Decret 24/1997, d'11 de febrer, del Govern Valencià.
  
Nové
  
Els impresos a utilitzar en el procés electoral, així com els sobres i paperetes de votació, s'ajustaran a les característiques dels models normalitzats publicats per la Conselleria d'Economia, Hisenda i Administració Pública per a les presents eleccions o, si no n'hi ha els publicats pel Ministeri de les Administracions Públiques.
  
DISPOSICIONS FINALS
  
Primera
  
S'autoritza la Subsecretaria de la Conselleria de Cultura, Educació i Ciència perquè dicte les resolucions i instruccions necessàries per al desenrotllament i l'execució de la present ordre.
  
Segona
  
La present ordre estarà en vigor des del dia de la publicació en el Diari Oficial de la Generalitat Valenciana fins a la finalització del procés electoral a què es refereix.
  
Tercera
  
Contra la present ordre que posa fi a la via administrativa, podrà interposar-se, amb la prèvia comunicació a la Conselleria de Cultura, Educació i Ciència, recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació en el Diari Oficial de la Generalitat Valenciana, de conformitat amb el que disposen l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa.
  
València, 2 d'octubre de 1998
  
El conseller de Cultura, Educació i Ciència,


Còpia Permalink ELI